Man wat kind glo gryp, het vorige veroordelings‘n Skermgreep uit die video. Die man wat verlede week helder oordag ŉ jong kind by ’n restaurant in Florida aan die Wes-Rand glo probeer gryp het, verskyn Vrydag weer in die landdroshof in Roodepoort. Naseem Slamang word aangekla van aanranding met die doel om ernstig te beseer, poging tot ontvoering en gewone aanranding. Tydens Slamang se hofverskyning Donderdag het die hof gehoor dat hy drie vorige veroordelings en ŉ hangende saak van diefstal teen hom het. Daar is in Oktober 2018 ŉ lasbrief vir sy inhegtenisneming uitgereik. “Daar is uitvoering aan die lasbrief gegee wat beteken Slamang het weer in die hof verskyn en dié saak is ook tot Vrydag uitgestel vir die beskuldigde om regshulp te bekom,” het Phindi Mjonondwane, woordvoerder van die Nasionale Vervolgingsgesag (NVG), gesê. Die jongste verwikkelinge beteken dat skedule 5-oortredings Slamang nou in die gesig staar. Hy sal die hof ook moet oortuig dat dit in die belang van geregtigheid is dat hy op borgtog vrygelaat word. Volgens Mjonondwane sal die staat sy borgtogaansoek teenstaan. Daar sal Vrydag op ŉ datum besluit word waarop die beskuldigde om borgtog sal aansoek doen. Die hof sal ook besluit oor ŉ aansoek deur die media om die hofverrigtinge te verfilm. Die dramatiese vermeende ontvoeringspoging is op video vasgelê en het ŉ opskudding op sosiale media veroorsaak. Dishal Sooku (Foto: Verskaf) In die video kan gesien word hoe twee vroue en ŉ dogtertjie by ŉ tafel in ŉ restaurant sit. ŉ Man storm dan nader, spring oor ŉ lae reling en kry die kind om die nek beet. Die 38-jarige Dishal Sooku, eienaar van die restaurant waar die voorval plaasgevind het, gryp dan in om die man in bedwang te bring waarna die man later in hegtenis geneem is. “Ek het eers gedink die man kom om ŉ selfoon of ŉ sak te steel. Ek het hoegenaamd nie gedink die man kom om die dogtertjie aan te val, leed aan te doen of om haar te ontvoer nie,” het Sooku vroeër die week aan Maroela Media vertel. Volgens Sooku het hy in daardie oomblik slegs daarop gefokus om die kind te beskerm en niks anders nie. “Ek wou die man net beheer sodat ek die situasie kon beheer.”